b'\n_START_ARTICLE_\nKolizij\xc5\xb3 teis\xc4\x97\n_START_PARAGRAPH_\nKolizij\xc5\xb3 teis\xc4\x97, kolizijos teis\xc4\x97 (angl. Conflicts of Laws, konflikt\xc5\xb3 teis\xc4\x97) - teis\xc4\x97s normos, kuriomis nustatoma taikytina teis\xc4\x97._NEWLINE_Kolizij\xc5\xb3 teis\xc4\x99 privatin\xc4\x97je srityje reguliuoja tarptautin\xc4\x97 privatin\xc4\x97 teis\xc4\x97._NEWLINE_Teis\xc4\x97s kolizija kyla tuomet, kai tuos pa\xc4\x8dius visuomeninius santykius skirtingai reguliuoja arba nustato skirtingas teisines pasekmes \xc4\xafvairios teis\xc4\x97s normos, t. y. jos tarpusavyje koliduoja. Problema tampa sud\xc4\x97tingesn\xc4\x97, kai skirting\xc5\xb3 teis\xc4\x97s sistem\xc5\xb3 normos reguliuoja t\xc4\x85 pat\xc4\xaf atvej\xc4\xaf nevienodai, t. y. numato skirtingas teisines pasekmes. Taip pat gali b\xc5\xabti, kad koliduoja ne tik teis\xc4\x97s sistemos, bet ir teisin\xc4\x97s sistemos (pvz., religin\xc4\x97 teis\xc4\x97 ir nacionalin\xc4\x97 teis\xc4\x97)._NEWLINE_Siekiant i\xc5\xa1vengti nepageidaujam\xc5\xb3 pasekmi\xc5\xb3, norint sureguliuoti tokius atvejus yra nustatomos kolizin\xc4\x97s normos, pagal kurias sprend\xc5\xbeiama, kokias teis\xc4\x97s normas reik\xc4\x97t\xc5\xb3 taikyti, esant byloms arba teisiniams atvejams su vadinamuoju tarptautiniu elementu. Kolizij\xc5\xb3 teis\xc4\x97 gali nustatyti imperatyvias normas arba suteikti santyki\xc5\xb3 \xc5\xa1alims pasirinkti taikytin\xc4\x85 teis\xc4\x99 (dispozityvumas). Pvz., sudarant santuok\xc4\x85, leid\xc5\xbeiama pasirinkti, pagal kurios valstyb\xc4\x97s teis\xc4\x99 bus teisi\xc5\xa1kai registruojamas civilin\xc4\x97s b\xc5\xabkl\xc4\x97s aktas - pagal vieno sutuoktinio pilietyb\xc4\x97s valstyb\xc4\x97s teis\xc4\x99, pagal vieno sutuoktinio gyvenamosios valstyb\xc4\x97s teis\xc4\x99, pagal abiej\xc5\xb3 sutuoktini\xc5\xb3 gyvenam\xc4\x85j\xc4\x85 viet\xc4\x85 ar pan. Valstybin\xc4\x97 teis\xc4\x97 tokiu atveju gali taip pat \xc4\xaftvirtinti galimyb\xc4\x99 pasirinkti kitos teisin\xc4\x97s sistemos teis\xc4\x99 (santuokos atveju taikyti religines teis\xc4\x97s normas, pvz., \xc5\xber. ba\xc5\xbenytin\xc4\x97 santuoka)._NEWLINE_Kolizij\xc5\xb3 teis\xc4\x97 \xc4\xaftvirtinama privatin\xc4\x97s teis\xc4\x97s kodeksuose arba specialiuose \xc4\xafstatymuose (pvz., tarptautin\xc4\x97s privatin\xc4\x97s teis\xc4\x97s \xc4\xafstatymas), tarpatautin\xc4\x97se sutartyse.'